Ettepanek: NÕUKOGU OTSUS, millega pikendatakse otsuse 2011/492/EL kehtivust ja peatatakse selle sobivate meetmete kohaldamine /* COM/2014/0369 final - 2014/0186 (NLE) */





SELETUSKIRI 31. jaanuaril 2011 otsustas Euroopa Liit alustada muudetud Cotonou lepingu artikli 96 kohast nõupidamist Guinea-Bissau Vabariigiga. Otsus tehti pärast 1. aprilli 2010. aasta sündmusi. Kõnealusel päeval arreteeris rühm mässulisi sõjaväelasi relvajõudude ülemjuhataja asetäitja kindral Antonio Indjai korraldusel relvajõudude ülemjuhataja admiral José Zamora Induta ning Guinea-Bissau peaministri Gomes Juniori. Mässu järel määrati kindral Indjai ametlikult relvajõudude ülemjuhataja ametikohale president Bacai Sanha 25. juuni 2010. aasta määrusega, mis anti valitsuse ettepanekul. Euroopa Liit on arvamusel, et 1. aprilli 2010. aasta mäss ning seejärel mässu peamiste korraldajate määramine kõrgetele sõjaväelistele ametikohtadele kujutab endast Cotonou lepingu artiklis 9 nimetatud oluliste lepinguosade (demokraatlike põhimõtete järgimine) eriti rasket ja ilmset rikkumist ning artikli 96 lõike 2 punktis b määratletud eriti pakilist juhtu. Sellest lähtuvalt saadeti Guinea-Bissau ametivõimudele 2. veebruaril 2011 kiri, milles neid kutsuti nõu pidama. Nõupidamise raames peeti esimene kohtumine Brüsselis 29. märtsil 2011. Kõnealusel koosolekul tutvustati osalejatele Guinea-Bissau delegatsiooni ettepanekuid, mille eesmärk on taastada järk-järgult tsiviilvõimu ülimuslikkus, parandada riigi demokraatlikku valitsemistava, tagada põhiseadusliku korra ja õigusriigi põhimõtete järgimine ning võidelda karistamatuse ja organiseeritud kuritegevuse vastu. Guinea-Bissau võetud kohustused hõlmavad järgmist: · sõltumatuse, asjakohaste materiaalsete tingimuste ja turvalisuse tagamine 2009. aasta märtsis ja juunis toimunud mõrvade uurimisel ning kohtumenetluse teostamisel ja otsuste tegemisel; · julgeolekusektori tegelik reformimine vastavalt riigi parlamendis heakskiidetud strateegiale ning õigusaktidele, mis on ettevalmistatud Euroopa Liidu ühise julgeoleku- ja kaitsepoliitika missiooni toetusel; · sõjaväelise juhtkonna koosseisu muutmine, et kõrgetele juhtivatele ametikohtadele nimetataks isikud, kes ei ole seotud põhiseadusevastase või ebaseadusliku tegevusega või vägivallaga, kooskõlas Lääne-Aafrika Riikide Majandusühenduse (ECOWAS) tegevuskava järelduste ja soovitustega julgeolekusektori ümberkorraldamiseks; · koostöös ECOWASi, portugalikeelsete riikide ühenduse ja/või muude partneritega julgeolekusektori reformi toetamiseks ja poliitikute turvalisuse tagamiseks toimuva ekspertide kontrollkäigu heakskiitmine ja toetamine; · julgeolekusektori reformi ja uimastiäriga võitlemise riiklike tegevuskavade ettevalmistamine, vastuvõtmine ja rakendamine; · tsiviilametkondade ja relvajõudude haldus- ja finantsjuhtimise ning rahapesuvastaste meetmete tõhustamine. Nõupidamise lõppedes võttis Euroopa Liit eespool loetletud kohustusi arvesse oma järeldustes. EL kutsus Guinea-Bissau Vabariigi esindajaid üles alustama 1. aprilli 2010. aasta sündmustega seotud uurimiste ja kohtumenetlustega, et tugevdada karistamatusevastast võitlust, ning koostama üksikasjalikumat kohustuste täitmise ajakava kooskõlas ECOWASi tegevuskavas kehtestatud tähtaegadega. Euroopa Liit otsustas 18. juulil 2011 võtta nõukogu otsusega 2011/492/EL vastu nimetatud kohustuste elluviimiseks sobivad meetmed, sealhulgas vastastikuste kohustuste kava ELi koostöö järgjärguliseks taastamiseks. President Bacai Sanha surma järel jaanuaris 2012 toimusid presidendivalimised. Pärast valimiste esimest vooru korraldas osa relvajõudude liikmetest 12. aprillil riigipöörde. Presidendi kohusetäitja ja peaminister vahistati. Kaks aastat pärast 2012. aasta aprilli riigipööret toimusid 13. aprillil ja 18. mail 2014 viimaks parlamendi- ja presidendivalimised. Kõikide rahvusvaheliste vaatlejate, sealhulgas ELi valimisvaatlusmissiooni arvates vabaks ja usaldusväärseks peetud valimised on oluline samm põhiseadusliku korra taastamisel. Nõukogu 15. juuli 2013. aasta otsusega 2013/385/EL pikendati nõukogu otsuses 2011/492/EL sätestatud sobivaid meetmeid ühe aasta võrra kuni 19. juulini 2014. Komisjon peab oluliseks, et nõukogu otsus 2011/492/EL ei kaotaks oma kehtivust, sest selles on sätestatud põhiraamistik demokraatia stabiilsuse edendamiseks Guinea-Bissaus. Seepärast tehakse ettepanek pikendada otsuse kehtivusaega ühe aasta võrra kuni 19. juulini 2015. Võttes siiski arvesse usaldusväärsete valimiste korraldamist ning selleks, et olla suuteline tegema koostööd demokraatlikult valitud ametivõimudega ning neid riigi stabiliseerimisel, demokratiseerimisel ja arendamisel toetada, tehakse ettepanek peatada sobivate meetmete kohaldamine. Kokkuvõte Eespool nimetatut silmas pidades palutakse nõukogul vastu võtta lisatud ettepaneku eelnõu nõukogu otsuse kohta, millega pikendatakse otsuse 2011/492/EL kehtivust, kuid peatatakse selle sobivate meetmete kohaldamine. 2014/0186 (NLE) Ettepanek: NÕUKOGU OTSUS, millega pikendatakse otsuse 2011/492/EL kehtivust ja peatatakse selle sobivate meetmete kohaldamine EUROOPA LIIDU NÕUKOGU, võttes arvesse Euroopa Liidu toimimise lepingut, võttes arvesse koostöölepingut ühelt poolt Aafrika, Kariibi mere ja Vaikse ookeani piirkonna riikide rühma ning teiselt poolt Euroopa Ühenduse ja selle liikmesriikide vahel (edaspidi „AKV-ELi partnerlusleping”), millele on alla kirjutatud Cotonous 23. juunil 2000[1] ja mida on viimati muudetud 22. juunil 2010 Burkina Fasos Ouagadougous[2], eriti selle artiklit 96, võttes arvesse nõukogus kokku tulnud liikmesriikide valitsuste esindajate sõlmitud, AKV-ELi partnerluslepingu[3] rakendamiseks võetavaid meetmeid ja järgitavaid menetlusi käsitlevat sisekokkulepet, eriti selle artiklit 3, võttes arvesse Euroopa Komisjoni ettepanekut ning arvestades järgmist: (1) Nõukogu otsusega 2011/492/EL[4] viidi lõpule Guinea-Bissau Vabariigiga AKV-EÜ partnerluslepingu artikli 96 alusel peetud nõupidamine ning võeti nimetatud otsuse lisas sätestatud sobivad meetmed. (2) Nõukogu otsusega 2013/385/EL[5] muudeti nõukogu otsust 2011/492/EL eesmärgiga pikendada sobivate meetmete kohaldamisperioodi aasta võrra kuni 19. juulini 2014. (3) Guinea-Bissau rikub jätkuvalt AKV-ELi partnerluslepingu artiklis 9 osutatud olulisi lepinguosasid ning praegune olukord riigis ei taga inimõiguste, demokraatlike põhimõtete ega õigusriigi austamist. Seetõttu on kohane pikendada nõukogu otsuse 2011/492/EL kohaldamisaega ühe aasta võrra. (4) Võttes siiski arvesse rahumeelsete, vabade ja usaldusväärsete valimiste korraldamist 13. aprillil ja 18. mail 2014, mis on oluline samm suurema demokraatia ja stabiilsuse saavutamisel, ning selleks, et olla suuteline tegema koostööd demokraatlikult valitud ametivõimudega ning neid demokraatlike institutsioonide tugevdamisel, ühiskonna lepitamisel ja Guinea-Bissau sotsiaal-majanduslikul arendamisel otse toetada, tuleks nõukogu määruses 2011/492/EL kehtestatud sobivate meetmete kohaldamine peatada. (5) Käesolev otsus tuleks vaadata läbi kuus kuud pärast selle jõustumist, ON VASTU VÕTNUD KÄESOLEVA OTSUSE: Artikkel 1 Otsuse 2011/492/EL ja selle sobivate meetmete kehtivust pikendatakse 19. juulini 2015. Sobivate meetmete kohaldamine aga peatatakse. Sobivad meetmed vaadatakse pidevalt uuesti läbi ning neid hakatakse taas kohaldama, kui olukord Guinea-Bissaus halveneb olulisel määral. Sellised meetmed vaadatakse igal juhul läbi kuue kuu järel pärast käesoleva otsuse jõustumist. Artikkel 2 Käesoleva otsuse lisas esitatud kiri edastatakse Guinea-Bissau ametiasutustele. Artikkel 3 Käesolev otsus jõustub selle vastuvõtmise päeval. Artikkel 4 Käesolev otsus avaldatakse Euroopa Liidu Teatajas. Brüssel, Nõukogu nimel eesistuja || [1] EÜT L 317, 15.12.2000, lk 3. [2] ELT L 287, 4.11.2010, lk 3. [3] EÜT L 317, 15.12.2000, lk 376, muudetud väljaandes ELT L 247, 9.9.2006, lk 48. [4] Nõukogu otsus 2011/492/EL,18. juuli 2011, millega lõpetatakse ühelt poolt Aafrika, Kariibi mere ja Vaikse ookeani piirkonna riikide rühma ning teiselt poolt Euroopa Ühenduse ja selle liikmesriikide vahelise koostöölepingu artikli 96 kohane nõupidamine Guinea-Bissau Vabariigiga (ELT L 203, 6.8.2011, lk 2). [5] Nõukogu otsus 2013/385/EL, 15. juuli 2013, millega pikendatakse otsuses 2011/492/EL sätestatud sobivate meetmete kohaldamisaega Guinea-Bissau Vabariigi osas ning muudetakse nimetatud otsust (ELT L 194, 17.7.2013, lk 6). LISA järgmise dokumendi juurde: Ettepanek: Nõukogu otsus, millega pikendatakse otsuse 2011/492/EL kehtivust ja peatatakse selle sobivate meetmete kohaldamine Lugupeetud härra president Lugupeetud härra peaminister Pärast 29. märtsil 2011 Brüsselis toimunud AKV-ELi partnerluslepingu artikli 96 kohast nõupidamist otsustas Euroopa Liit 18. juulil 2011 võtta nõukogu otsusega 2011/492/EL vastu sobivad meetmed, sealhulgas vastastikuste kohustuste kava koostöö järgjärguliseks taastamiseks. Nõukogu 15. juuli 2012. aasta otsusega 2013/385/EL pikendati nõukogu otsust 2011/492/EL ühe aasta võrra kuni 19. juulini 2014. Viimase kaheteistkümne kuu jooksul, kui ametis on olnud ajutised ametivõimud, ei ole tehtud edusamme inimõiguste austamise, karistamatusevastase võitluse ega julgeolekureformi valdkonnas ning samuti ei ole astutud samme võitluses ebaseadusliku kauplemise, eelkõige ebaseadusliku uimastikaubandusega, nagu on ette nähtud vastastikuste kohustuste kavas koostöö taastamiseks. Euroopa Liit peab lootustandvaks, et 13. aprillil ja 18. mail 2014 korraldati vabad, rahumeelsed ja usaldusväärsed parlamendi- ja presidendivalimised, mis kujutavad endast olulist sammu demokraatia ja stabiilsuse edendamisel riigis. Kooskõlas nõukogu otsuses 2011/492/EL sätestatuga on EL seetõttu otsustanud peatada Cotonou lepingu artikli 96 kohased meetmed, et teiste rahvusvaheliste partneritega ühiselt tegutsedes suuta teha koostööd demokraatlikult valitud ametivõimudega ja toetada neid otse nende jõupingutustes riiki tugevdada, lepitada ja arendada. Euroopa Liit peab äärmiselt oluliseks Cotonou lepingu artikli 9 sätteid, kuna inimõigused, demokraatlikud institutsioonid ja õigusriigi põhimõtted on ELi ja Guinea-Bissau vaheliste suhete tähtsaimaks aluseks, ning Euroopa Liit jätkab riigis valitseva olukorra hoolikat jälgimist. Guinea-Bissau on vastamisi keeruliste poliitiliste ja sotsiaal-majanduslike probleemidega, kuid oleme kindlad, et püüate kõikide poliitiliste rühmadega dialoogi pidades võtta vastu vajalikud otsused nii majandus- kui ka finantsvaldkonnas, samuti julgeolekureformi olulisimates valdkondades ja võitluseks karistamatuse vastu. Euroopa Liit on endiselt kindlalt pühendunud partnerlusele Guinea-Bissau rahvaga. Euroopa Liidu otsus peatada sobivate meetmete kohaldamine ning osaleda dialoogis ja koostöös õiguspäraste ametiasutustega peaks andma uue hoo ELi ja Guinea-Bissau vahelistele suhetele eesmärgiga kõnealuseid kahepoolseid suhteid normaliseerida. Siiski kehtivad endiselt AKV-ELi partnerluslepingu artikli 96 kohasel nõupidamisel võetud kohustused ja Euroopa Liit eeldab, et Teie valitsus teeb kõik võimaliku, et need täidetakse esmajärjekorras. Euroopa Liit kutsub kõiki osapooli kasutama võimalust edendada riigis demokraatia stabiilsust, õigusriiki, inimõiguste austamist ja sotsiaal-majanduslikku arengut. Lugupidamisega Nõukogu nimel || Komisjoni nimel C. ASHTON kõrge esindaja || A. PIEBALGS volinik